
Ezsdrás VI.
A Szentírásban minden könyv, minden mondat Istenről beszél, mert benne Isten jelenti ki magát nekünk. Megismerhetjük belőle Őt, hatalmát, jellemvonásait, tulajdonságait, ígéreteit, terveit. Ezsdrás könyvében is, a mi hatalmas Istenünket látjuk cselekedni és miközben szemléljük a mi Urunk dicsőségét, mi is megváltozunk, a szívünk felbátorodik arra, hogy bízzunk és higgyünk, engedelmeskedjünk ennek a hatalmas Istennek. Eddig láthattuk azt, hogy Ő egy szuverén Isten, aki tudja, hogy mit akar, aki mindent előre elrendelt, kijelentett és végrehajtja örökkévaló terveit a történelemben. Ő a történelem Ura, Aki mindenható, Aki, ha akarja, királyokat állít a maga szolgálatába. Láthattuk azt is, hogy Ő egy hűséges Isten, aki, nem felejti el népének tett ígéreteit. Népének maradékát összegyűjtötte a rendelt időben, ahogyan megígérte, kihívta és haza vezette őket Babilonból. Ő a szabadítás Istene, aki megszabadította népét az elnyomástól, amit bűneik miatt bocsátott reájuk. De Ő, a megpróbáltatások Istene is, Aki próbára teszi népének hitét, hogy így tisztogassa, erősítse és növelje azt. Ő a segítség Istene is, Aki, amikor kell,, a kritikus pillanatokban népének segítségére kel. Küldi az Ő Igéjét, szolgáját, adja az Ő jelenlétének bizonyosságát és erejét. Amint pedig azt ma látni fogjuk, Ő a nyugalom, a békesség Istene is, aki megteremti a békés körülményeket ahhoz, hogy népe nyugodtan végezhesse szolgálatát. Vannak ilyen nyugodtabb idők, Isten népének az életében is. Persze ez nem azt jelenti, hogy vége a háborúnak, az ellenség megszégyenülve elvonult és örökre békén hagy. Ezek az idők nem tartanak sokáig és ez jó is, hogy így van, mert ilyenkor szoktunk ellustulni, elkényelmesedni, ilyenkor szoktuk elveszíteni az éberségünket. Minden háborúban, amit a történelem során vívtak, voltak nyugodtabb napok. Ilyenkor azonban a katonák nem mentek haza, nem kezdtek el lazítani, nem vesztették el éberségüket, hanem készültek a következő csatára. Tudták, hogy a háborúnak még nincs vége, ezért kihasználták az időt és megerősítették állásaikat, tisztán tartották a fegyvereiket. A jó katona, jól használj ki az időt is. Mi pedig a Krisztus Jézus jó katonái vagyunk és nekünk is jól kell kihasználnunk, sáfárkodnunk az időnkkel, akkor is, ha most nyugalomban, békességben élünk az Úr kegyelméből. Az idő rövid és gonosz. Elhiteti velünk, hogy örökké tart és még úgyis van időnk mindenre. Nézzük meg, hogyan viselkedett Isten Ószövetségi népe életének egy ilyen könnyű, mégis kritikus pillanatában.
Dárius megkapta a levelet és utánajárt a dolognak. Fantasztikus, hogy az ókorban, egy ilyen hatalmas birodalomban, milyen jól működött a közigazgatás. A levél megérkezett, nem sikkadt el valahol a hosszú út során, a király pedig oda figyelt annak tartalmára és válaszra méltatta. A birodalom működése, ebből is látszik, hogy jól szervezett és adminisztrált volt. Adminisztrációra feltétlen szükség van ahhoz, hogy rend legyen egy birodalomban, egy államigazgatásban a bűn miatt. A ma is sokszor és sokat szidott adminisztrációt, nem egyszer állította Isten az Ő népének szolgálatába a történelem során. Isten népének a védelmére szolgált és szolgálhat ma is, ez jusson eszünkbe akkor, amikor teherként éljük meg az adminisztrációs kötelezettségeinket. Azonban nem Babilonban, hanem Ahmetában találták meg a keresett tekercset, Média fővárosában, amely a babiloni királyok nyári szálláshelye volt. Mivel Círus 538 nyarán bocsátotta ki ezt a rendeletet, valószínűleg Ahmetában tartózkodott azokban a napokban. Az itteni levéltárban megtalált jegyzőkönyv, három fontos új információt is tartalmazott, amit nem ismerhettünk meg a korábban kiadott szóbeli is írásbeli parancsból. A templom méreteiről, építőanyagairól, az építkezés finanszírozásáról, a visszaszolgáltatott ezüst és arany edények sorsáról kapunk még pontosabb információkat.
Az Úr pedig, népéhez fordította a király szívét, aki azzal támogatta őket, hogy megerősítette Círus rendeletét. Három utasítást adott Tattenajnak Dárius. Hagyják békén a zsidókat és ne akadályozzák a templom építését. Maradjanak onnan távol, ne szóljanak bele a dolgaikba. Gondoskodjanak arról, hogy a mindennapi áldozatokat bemutathassák Istenüknek és imádkozhassanak a királyért és fiaiért. Leírta azt is, hogy milyen ítélettel kell súlytani azokat, akik megszegik a király rendeletét és milyen átok sújtsa azokat, akik lerombolják újra ezt a templomot. Csak zárójelben szeretném megjegyezni, hogy ez az átok, később be is teljesedett Antiokhosz Ephiphanészen, aki Kr.e 167-ben meggyalázta ezt a templomot az által, hogy tisztátalan állatot, disznót áldozott az oltáron. Évekkel később elmebetegen halt meg. Beteljesedett Nagy Heródesen is, aki mivel dicsőséget szeretett volna szerezni magának, kibővítette, sokkal díszesebbé építette át ezt a templomot. Családi bajok sújtották és egy betegség következtében hamar meghalt. Ugyanígy járt Tiberius is, aki Kr.u 70 ben leromboltatta ezt a templomot és sóval szórtatta be a helyét. Fiatalon meghalt, bár a római császárság várományosa volt. Később aztán tudjuk, hogy a birodalom is romba dőlt. Tattenaj pedig, ez a hűséges hivatalnk, pontosan azt tette, amit a király parancsolt neki.
Amikor látjuk a király jóindulatát lehetetlen, hogy eszünkbe ne jusson a Péld. 16:17. „Mikor jóakarattal van az Úr valakinek az útjaihoz, még annak ellenségeit is jóakaróivá teszi.”Aki másnak vermet ás, maga esik bele. Sátán, a saját csapdájába esett. Akarata ellenére is, azt az ügyet mozdította előre, amelyet gyűlölt. Így járt akkor is, amikor később rávette a zsidókat, hogy feszíttessék meg a Messiásukat. Látszólag sikerrel járt, diadalmaskodott a Jézus ügy felett, de később totális vereséget szenvedett, amikor az Úr, harmadnap dicsőségesen feltámadt. Amikor később a Sátán elérte, hogy Pált börtönbe vessék, azt gondolta, hogy sikerült végre félreállítania az útból és elnémítani a legharsányabb és legaktívabb apostolt. Pál mégis azt írja a filippibelieknek „amik rajtam estek, azok inkább előmenetelére szolgáltak az evangéliumnak.” Ha nem került volna börtönbe, lehet, hogy nem írta volna meg azokat a nagyszerű leveleket, amelyeket a börtönből írt. Nem találkozott volna azokkal az emberekkel, akik a börtönben tértek meg körülötte. Isten, még a Sátán leggonoszabb terveit és cselekedeteit is, a maga ügyének szolgálatába állítja, persze a nélkül, hogy a bűnért Ő lenne a felelős. Ha az Úr szolgálatába álltunk, az Ő dolgaiban munkálkodunk, ha Neki engedelmeskedünk, az Ő oltalmára, erejére mindig számíthatunk és senki és semmi sem árthat már nekünk. Minden akadály ellenére bátran és kitartóan mehetünk előre, hiszen Ő megmondta. „Én veletek vagyok minden nap a világ végezetéig.””többen vannak velünk, mint ővelük.”(2Kir.6:16)
 Úgy oltalmazta Isten az ő népét, hogy körülvette őket a király tekintélyével, szavának hatalmával, jóindulatával. Védelmezőjükké lett a királyi hatalom. A béke és a nyugalom kora köszöntött rájuk. Az Ap. Csel.9:31 számol be egy hasonlóan nyugodt időszakról az egyház életében. „Az egyháznak tehát egész Júdeában , Galileában és Samáriában békessége volt, eközben épült, az Úr félelmében járt és a Szentlélek segítségével számban is gyarapodott.”A zsidók vénei, folytatták az építkezést Aggeus és Zakariás próféták prófétálása, igehirdetése mellett. Hallgassunk csak bele ezekbe a próféciákba: (Zak.2:12) „Bizony, aki titeket bánt, a szemem fényét bántja. Majd én fölemelem a kezemet ellenük és saját szolgáik zsákmányává lesznek….Ujjongj, örülj Sion leánya, mert jövök már és itt fogok lakni- így szól az Úr. A többi nép is csatlakozik majd az Úrhoz azon a napon és az Ő népévé lesznek, Ő pedig köztetek fog lakni. Az Úr birtokba veszi Júdát, mint tulajdonát a szent földön és továbbra is Jeruzsálem lesz a választottja.”(Ag.2:6-9) Így szól a seregek Ura: Még egy kevés idő és megrendítem az eget és a földet, a tengert és a szárazföldet. Megrendítek minden népet és elhozzák kincseiket a népek, ezt a házat pedig megtöltöm dicsőséggel. Enyém az ezüst, enyém az arany-így szól a seregek Ura. Nagyobb lesz a későbbi templom dicsősége, mint a korábbié volt, mondja a Seregek Ura, és ezen a helyen békességet adok.”
Miért volt szükség a próféták közreműködésére? Mert ők Isten Igéjét, akaratát tolmácsolták, ami segítette, buzdította, bátorította, vigasztalta, erősítette az építőket. Isten akaratának a megértéséhez, Isten népének mindig szüksége van a prófétai szóra, az igehirdetésre, a nehéz időkben ép úgy, mint a nyugodt időkben. A próféta, Isten akaratának a hirdetése által, munkára serkenti a népet, ébren tartja a felelősségtudatot, mutatja az utat, int, fedd, buzdít, mindig a szerint, ahogy a pillanat kívánja. A nép hallgatott a prófétai szóra és a templom építése szépen előrehaladt. Elmondható, hogy Isten népe az egész egyháztörténelem során akkor haladt előre, akkor épült, végzett eredményes munkát, amikor hallgatott a prófétai szóra. Ez ma sincs másként a gyülekezetekben, ahol ma is vannak próféták és építők. Ha az építők hallgatnak a pásztoraikra, akik jól hasogatja az Igét és úgy alkalmazzák, ahogy azt Isten akarja, előrehalad a munka, épül a gyülekezet és áldást nyer a közösség. Ha viszont a közöny uralkodik el az Isten népén, ha Isten vezetésére és intésére nem figyelve, a saját gondolataik szerint dolgoznak, akkor csak fát, szalmát és pozdorját építenek bele az Isten házába, arany, ezüst és drágakő helyett. Lehet, hogy az a munka sikeres, látványos, amit az ember magától csinál, de „ama” nap próbatétele során nyilvánvaló lesz minden.
A Szentírás megörökítette azoknak a királyoknak a neveit is, akik Isten munkatársai lehettek ezekben a reformációs időkben. (Círus, Dárius, Artasaszta)Micsoda nagy kiváltság és tisztesség volt ez. Lehet, hogy ők maguk nem is tudták, nem is gondolták, hogy azzal, amit tesznek, mekkora szolgálatot tesznek, a Menny és a Föld Istenének szolgálnak. Érdekes, hogy az 500 évvel ezelőtt kezdődött reformációnak is, voltak fejedelmi támogatói. Bölcs Frigyes szász választó fejedelem és a többiek személyében, akik Luther és a reformáció védelmére keltek. Isten megtehette volna azt is, hogy nélkülük cselekszik. De azzal, hogy bekapcsolta őket a tervébe, figyelmünket újra az államhatalomra irányítja, amelyet Ő adott és Ő használ népének védelmére és ha kell ítéletére is. Az állam, a hatalmat és a tekintélyt Istentől kapta, ezért a hívő ember engedelmességgel tartozik az Isten által rendelt hatalmasságnak, rendnek mindaddig, amíg az állam át nem lépi illetékességének határát és olyan területre nem téved, ahol egyedül Isten az illetékes.
A templom felépült, Kr.e. 515-ben, Adár hónap harmadik napján (február-március) 21 évvel az után, hogy elkezdték a munkát, 4,5 évvel az után, hogy Aggeus prófétált és felrázta őket, illetve 70 évvel az után, hogy az első templomot lerombolták. Nem sokkal később, nagy örömmel tartották meg a templomszentelési ünnepet, ahol áldozatokat mutattak be. (100 bika,200 kos, 400 bárány, 12 kecskebak) Mégis, összehasonlítva az első templom szentelési ünnepével a mostanit, megmutatkozik ennek a népnek a gyengesége, szegénysége. Salamon 22.000 bikát és 120.000 juhot áldozott azokon felül, amelyeket a láda előtt áldozott, s megszámlálni sem tudtak. Ha ezekre a különbségekre tekintettek volna, öröm helyett, sírniuk kellett volna. De ők, nem a láthatókra tekintettek, nem hátra fele néztek, hanem előre, a láthatatlanokra. Ebben segítet nekik a prófétai beszéd, az igehirdetés. Hitték, hogy ennek a templomnak a dicsősége nagyobb lesz, mint a korábbinak és így is volt, hisz ebbe a templomba érkezett meg a Messiás. Nem volt még egy olyan templom a világon, mint ez, amely látta a Messiást, melynek falai közt Isten Fia tanított.
Sokszor esünk abba a kísértésbe mi is, hogy összehasonlítjuk magunkat, egyházunkat másokkal, régi és új gyülekezetekkel. Sokan gondolják, hogy itt nem olyan szép, nem olyan jó, nem olyan ünnepélyes. Minden olyan egyszerű, szegényes, ez sincs még és az sincs, és ebben valószínűleg igazuk is van azoknak, akik így gondolkoznak. Valóban siránkozhatnánk mi is azon, hogy még mennyi mindenünk nincs. De fontos, hogy megtanuljuk hitvalló őseinktől azt, hogy hitben járjunk és lássuk meg azt is, amink már van és azt is, amink majd lesz. Hiszen azt, akit ők még csak ígéretekben és halvány előképekben láthattak, mi ma már személyesen ismerhetjük. Mi olyan templomot építünk, amelynek Ő az alapja, a sarokköve, melyben Ő szüntelen jelen van. Lehet, hogy a mi gyülekezeti termeink dicsősége, messze elmarad a katedrálisok dicsőségétől, de a mi templomunk dicsősége mégis nagyobb, mert nekünk van Krisztusunk. Ő, Igéje és Szentlelke által itt van köztünk, sőt bennünk lakozik és ígéretünk van arra nézve is, hogy változtat és formál minket. Nekünk van jövőnk a Krisztusban.
Szolgálatba állították a papokat és a lévitákat a Mózesnek adott rendeletek szerint. Engedelmeskedtek Isten rendelésének most is. A fogság jó iskola volt arra nézve, hogy megtanulják, áldás csak az engedelmesség útján terem. Nem mindegy, hogy mi történik egy Istentiszteleten, hogy hogyan végezzük istentiszteletünket. Nem mindegy, hogy hogyan énekelünk, imádkozunk, figyelünk Isten igéjére, hogyan járulunk Isten színe elé. Isten azt is elmondta nekünk, hogy hogyan kell őt imádjuk. Ha konkrétan nem is, de alapelvek szintjén ismerjük az Ő elvárásait az istentisztelettel kapcsolatban. Arra nincs az embernek szabadsága, felhatalmazása, hogy improvizáljon, hogy kipróbáljon különböző emberi megoldásokat, hogy ily módon közelebb hozza az emberekhez Istent. Vigyázzunk mindenfajta kortárs istentiszteleti formával, mert ezek a legtöbbször arra kárhoztatják Istent, hogy minket szolgáljon, szórakoztasson, gyönyörködtessen és megnyugtasson. Holott Isten épp abban leli örömét, ha mi szolgálunk Neki, mi gyönyörködünk Benne és örömmel imádjuk Őt.
Végül pedig arról olvasunk, hogy megtartották a pászkát és a kovásztalan kenyerek ünnepét. A pászkát is a rendelt időben, az első hónap 14-ik napján (április) tartották, 70 év óta először. Őseiknek az Egyiptomból való szabadulására emlékeztek, arra a napra, amikor Izrael népe visszanyerte önállóságát és szabadságát. Ez azt is jelentette, hogy a folytonosság, az Istennel való kapcsolat helyre állt. Egy fejezet lezárult, amelyben Isten megbocsátotta bűneiket és újra kegyelmével, szabadításával ajándékozta meg őket. Mert mit is ünnepeltek a Pászka alkalmával? Azt, hogy a tízedik csapáskor, amikor Isten elvette az egyiptomi elsőszülöttek életét, Isten megkönyörült rajtuk. Egy hibátlan hím bárányt áldoztak fel, melynek vérével megkenték az ajtófélfát és a pusztító angyal elkerülte azokat a házakat, amelyeken a bárány vérét látta. Ez egy helyettes, egy engesztelő áldozat volt, amiért ők maguk nem tehettek semmit. Így készítette Isten az Ő népét Krisztus helyettes, engesztelő áldozatára, annak későbbi felismerésére, megértésére. Ez a bárány, az Isten Bárányának a halvány előképe volt, aki elvette a világ bűneit, az által, hogy vérével engesztelte ki az Urat. Ez az ünnep is, akárcsak az Ószövetség bármely más ünnepe, Krisztusról beszélt és benne teljesedett be. Lehet, hogy ezt ők még nem tudták, de mi ma már világosan látjuk, hogy ez a szabadítás, bűnbocsánat, helyreállítás, csakis Rá nézve következhetett be. A Pászka, a megváltásunk előképe volt és emlékeztet ma minket az evangéliumra, arra, amit a mi Urunk értünk tett, amit nekünk ma is, életünk minden napján hirdetnünk kell magunknak és a világnak. A kovásztalan kenyerek ünnepét, közvetlenül a pászka után ünnepelték, egy héten keresztül az első hónap 15-21 napjáig. Ebben az időben a zsidók száműzték házukból és az étrendjükből is a kovászt. A kovásztalan kenyerek ünnepe, üdvtörténeti szempontból a következő állomásnak, a megszentelődésnek az előképe. A Szentírásban kovász úgy jelenik meg sokszor, mint a bűnnek a jelképe. Miután részesültünk a kegyelemben, nem maradhatunk meg továbbra is a bűneinkben. Nem véletlen az sem, hogy ezzel az ünneppel elkezdődik egy új fejezet a nép életében, amikor Ezsdrás pap vezetésével, Isten hozzálát népe lelki életének a megújításához. Ebből a kegyelemből, a megváltásból megváltozott, megszentelt életnek kell következnie. Hogy hogyan teszi mindezt Isten, a következő részekben fogjuk látni. Ámen.
